Jens Joel (S), 2013-05-30:
Tak for det, og tak til Enhedslisten for at rejse debatten om sygedagpenge nok en gang.
Det har vi jo også gjort fra Socialdemokraternes og regeringens side, og der skal ikke herske tvivl om, at det her er et af de steder, hvor der for alvor er behov for at rydde op efter 10 års borgerligt styre.
Sygedagpengesystemet blev forringet på mange måder under den sidste regering, og det skal ikke være nogen hemmelighed, at vi også fra socialdemokratisk side har været stærke modstandere af mange af de forringelser, som hr. Hans Andersen også nævnte; herunder stemte vi imod den genopretningsaftale, der bl.a. fjernede retten til sygedagpenge på søgnehelligdage, og som dagens forslag også retter sig imod.
Nu har vi fået chancen for at rette op på nogle af de alvorlige problemer, der er i det nuværende system, og lad os være ærlige, vi ved jo alle, at vi står i en alvorlig økonomisk situation, og derfor er vi startet med de problemer, som vi betragter som de allerstørste.
Vi har fremlagt et samlet bud på en dagpengereform, der en gang for alle gør op med det problem og den helt urimelige situation, at syge mennesker i dag kan ende i et sort hul uden forsørgelse.
Vi har et system i dag, hvor de sygemeldte kan miste deres indtægt, praktisk talt mens de ligger på operationsbordet, og vi har en situation, hvor depressionsramte eller andre bliver raskmeldte via en skrivebordsøvelse og mister deres indkomst, uanset at de selvfølgelig ikke er i stand til at arbejde.
Sådan er det i dag, og det skal der laves om på.
Derfor har regeringen præsenteret en samlet vision for afskaffelse af sygedagpengebegrænsningen.
Helt overordnet vil den model for det første betyde, at vi sikrer, at ingen kan miste deres forsørgelsesgrundlag, mens de stadig er syge.
For det andet vil det betyde, at medborgere, der lider af livstruende sygdomme, sikres sygedagpenge uden tidsbegrænsning.
Fremover skal man så at sige koncentrere sig om at blive rask, ikke om hvorvidt man mister sin indtægt.
Det handler om, at vi ikke alene skal sikre forsørgelsen, mens man er syg, men også sætte ind og hjælpe hurtigere, så man kan komme tilbage, end det, vi gør i dag.
Derfor er vores udspil, at der skal investeres flere penge i den sygedagpengeordning, der hjælper alle.
Den model, vi foreslår, koster faktisk over 100 mio. kr. på den korte bane, og det kan der være hårdt brug for, det er der brug for.
Rigtig mange af dem, der i dag styrer direkte mod varighedsbegrænsningen har jo komplekse og ofte også diffuse lidelser, har ondt i livet, lider af flere forskellige ting, der kan være svære at sætte navn på, og rigtig mange af dem bliver hverken raske eller lykkeligere af at gå rundt et helt år med udsigt til at miste forsørgelsen.
Opsummerende kan jeg derfor sige, at vi sådan set er enige med Enhedslisten om, at vi skal have ændret den nuværende situation, men vi er også skeptiske over for beslutningsforslagene og støtter dem ikke, fordi vi har valgt at prioritere den samlede løsning, som regeringen har fremlagt, og som så at sige skal sikre sygedagpengesystemet uændret for det store flertal af de 430.000, der hvert år bruger systemet, og gøre en særlig indsats for de 8.000-9.000, der lige nu har allersværest ved at komme tilbage til arbejdsfællesskabet, samtidig med at vi fjerner den helt store knast i den nuværende situation, nemlig at man kan miste sin forsørgelse, mens man stadig er syg.